KOMISSION LAUSUNTO EY:n perustamissopimuksen 251 (2) (c) artiklan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta EUROOPAN PARLAMENTIN JA NEUVOSTON DIREKTIIVIKSI tiettyjen suunnitelmien ja ohjelmien ympäristövaikutusten arvioinnista KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

PERUSTELUT

Euroopan yhteisön perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista.

Komissio antaa seuraavassa lausuntonsa Euroopan parlamentin ehdottamista 17 tarkistuksesta.

1. Taustaa

Ehdotus toimitettiin neuvostolle ja Euroopan parlamentille (KOM(1996)511 lopullinen) (perustamissopimuksen 175 artiklan 1 kohdan mukaisesti)

Talous- ja sosiaalikomitean lausunto

Alueiden komitean lausunto

Euroopan parlamentin lausunto ensimmäisessä käsittelyssä

Komission muutettu ehdotus (KOM(1999)73 lopullinen)

Yhteinen kanta vahvistettiin

Komission tiedonanto Euroopan parlamentille yhteisestä kannasta (SEC(2000)568 lopullinen)

Euroopan parlamentin lausunto toisessa käsittelyssä // 25. maaliskuuta 1997

28. toukokuuta 1997

20. marraskuuta 1997

20. lokakuuta 1998

18. helmikuuta 1999

30. maaliskuuta 2000

7. huhtikuuta 2000

6. syyskuuta 2000

Euroopan parlamentti antoi toisessa käsittelyssään yhteiselle kannalle joissain kysymyksissä lisätukea, mutta esitti siihen myös joitakin merkittäviä rajoituksia.

Yhteistä kantaa tuettiin esimerkiksi tiedonvälitykseen ja kansalaisten osallistumiseen liittyvissä kysymyksissä, suunnitelmien ja ohjelmien ympäristövaikutusten seurannassa sekä ympäristöselonteon laatuun ja sisältöön liittyvissä seikoissa. Soveltamisalaa laajennettiin muutamiin uudenlaisiin suunnitelmiin ja ohjelmiin.

Yhteistä kantaa on rajoitettu joustavuuden osalta suunnitelmien ja ohjelmien tarkasteluissa ja direktiivin täytäntöönpanossa silloin, kun arviointivelvoitteita aiheutuu samanaikaisesti sekä tästä direktiivistä että muusta yhteisön lainsäädännöstä. Lisäksi yhteisen kannan soveltamisalaa on rajoitettu merkittävästi sellaisten suunnitelmien ja ohjelmien osalta, jotka ovat osa laajempaa suunnitteluhierarkiaa.

2. Komission ehdotuksen tarkoitus

Direktiivin tarkoituksena on taata korkeatasoinen ympäristönsuojelu ja myötävaikuttaa ympäristönäkökohtien huomioon ottamiseen suunnitelmien ja ohjelmien valmistelussa kestävän kehityksen edistämiseksi.

Direktiivin perusteella yksilöidään, kuvaillaan ja arvioidaan tiettyjen suunnitelmien ja ohjelmien todennäköiset merkittävät ympäristövaikutukset jo suunnitelman tai ohjelman valmistelun aikana ja ennen sen hyväksymistä. Suunnitelmista ja ohjelmista laaditaan ympäristöselvitys, ja kansalaisille ja ympäristöasioista vastaaville viranomaisille annetaan mahdollisuus osallistua päätöksentekoon ja esittää kantansa. Mikäli ohjelmalla tai suunnitelmalla on todennäköisesti merkittäviä ympäristövaikutuksia toisissa jäsenvaltioissa, niitä on kuultava, ja niiden kansalaisille ja ympäristöasioista vastaaville viranomaisille on annettava mahdollisuus esittää näkemyksensä asiasta. Tämän menettelyn tulokset on otettava huomioon päätöksenteossa. Kun suunnitelma tai ohjelma on hyväksytty, kansalaisille ja niille ympäristöasioista vastaaville viranomaisille, joita asia koskee, sekä kuulluille jäsenvaltioille on ilmoittava asiasta.

3. Komission lausunto parlamentin ehdottamista tarkistuksista

Parlamentti ehdotti 17:ää tarkistusta. Komissio hyväksyy yhden tarkistuksen kokonaisuudessaan (1), yhden tarkistuksen osittain periaatteessa (9 - kohta jossa vaaditaan perusteluja, jos strategista ympäristöarviointia ei edellytetä) ja seitsemän tarkistusta periaatteessa (15, 17, 18, 20, 23, 24 ja 25).

Muita kahdeksaa tarkistusta (7, 10, 11, 14, 16, 19, 22, 27) ja tarkistuksen 9 muita osia (vaatimus esittää perustelut strategisen ympäristöarvioinin edellyttämiselle) komissio ei hyväksy.

Komission kanta Euroopan parlamentin ehdottamiin tarkistuksiin on seuraava:

3.1. Hyväksytyt tarkistukset

Komissio hyväksyy tarkistuksen 1. Siinä viitataan biologista monimuotoisuutta koskevaan YK:n yleissopimukseen. Viittaus noudattelee yleissopimuksen henkeä ja sanamuotoa ja sopii hyvin tähän direktiiviin.

3.2. Periaatteessa hyväksytyt tarkistukset

Tarkistuksessa 9 pyydetään asettamaan yleisön saataville perustelut päätökselle vaatia tai olla vaatimatta strategista ympäristövaikutusten arviointia. Komissio katsoo, että tällainen vaatimus on perusteltu vain silloin, kun ympäristövaikutusten arviointia ei pidetä tarpeellisena. Tällaisissa tapauksissa perustelut antaisivat kansalaisille hyödyllistä tietoa ja lisäisivät päätöksenteon avoimuutta. Näistä syistä tämä tarkistus periaatteessa hyväksytään osittain. Tarkistus voitaisiin muotoilla uudestaan tämän seikan huomioon ottamiseksi seuraavasti: "kuten myös syyt, joiden perusteella on päätetty olla vaatimatta ympäristövaikutusten arviointia 4-9 artiklan mukaisesti".

Tarkistuksessa 15 määritellään tarkemmin, keitä asiassa on kuultava. Komissio hyväksyy periaatteessa tämän tarkistuksen. On kuitenkin varmistettava, että tarkistuksen sanamuoto on riittävän selkeä ja noudattaa YK:n Euroopan talouskomission yleissopimusta tiedonsaannista, kansalaisten osallistumisesta päätöksentekoon ja muutoksenhakuoikeudesta ympäristöasioissa. Tästä syystä komissio ehdottaa, että sanan "päätöksentekoprosessi" eteen lisätään ilmaisu "tämän direktiivin soveltamisalaan kuuluva".

Tarkistuksella 17 lisätään päätöksestä annettaviin tietoihin myös tiedot seurantatoimenpiteitä koskevista päätöksistä (ks. myös tarkistukset 18 ja 25) ja myötävaikutetaan näin päätöksenteon avoimuuteen. Komissio hyväksyy periaatteessa tarkistuksen, mutta pitää tarpeellisena sovittaa se paremmin yhteen tarkistusten 18 ja 25 kanssa. Tähän päästään muuttamalla sanamuoto seuraavanlaiseksi: "toimenpiteet, joista on päätetty suunnitelmien tai ohjelmien ympäristövaikutusten seuraamiseksi ja toimenpiteet, joista on päätetty huomattavien haitallisten ympäristövaikutusten ehkäisemiseen, vähentämiseen ja mahdollisimman täydelliseen poistamiseen tähtäävien toimenpiteiden vaikutusten seuraamiseksi".

Tarkistuksessa 18 edellytetään seurantajärjestelmien luomista (ks. myös tarkistukset 17 ja 25). Komissio periaatteessa hyväksyy tarkistuksen, mutta pitää tarpeellisena sovittaa se paremmin yhteen tarkistusten 17 ja 25 kanssa seuraavasti: "Jäsenvaltioiden on luotava asianmukaiset seurantajärjestelmät suunnitelmien ja ohjelmien ympäristövaikutusten arvioimiseksi ja niiden toimenpiteiden tehokkuuden arvioimiseksi, joiden tarkoituksena on ehkäistä, vähentää, mahdollisimman täydellisesti poistaa tai mahdollisesti korjata merkittäviä haitallisia ympäristövaikutuksia."

Tarkistuksessa 20 ehdotetaan ympäristöselontekojen laatua koskevan säännöksen tarkentamista. Koska selontekojen laatu on tärkeä tekijä pyrittäessä tulevan direktiivin tavoitteisiin, komissio periaatteessa hyväksyy tarkistuksen, mutta pitää tarpeellisena selkeyttää sanamuotoa seuraavasti: "Jäsenvaltiot varmistavat tarpeellisten toimenpiteiden toteuttamisen, jotta taataan direktiivin vähimmäisedellytysten mukainen ympäristöselontekojen tarkoituksenmukainen laatu ja estetään, että päätöksiä ei tehdä sellaisen ympäristöselonteon perusteella, joka ei vastaa näitä edellytyksiä. Jäsenvaltiot tiedottavat komissiolle valituista toimenpiteistä."

Tarkistuksella 23 laajennetaan hieman direktiivin soveltamisalaa suunnitteluun, joka on aloitettu ennen direktiivin saattamista osaksi kansallista lainsäädäntöä ja jota koskeva varsinainen suunnitelma hyväksytään yli vuoden kuluttua direktiivin sisällyttämisestä kansalliseen lainsäädäntöön. Komissio hyväksyy periaatteessa tarkistuksen, jos ajankohtaa koskevaa ilmaisua selkeytetään muuttamalla se muotoon: "kun suunnitelma tai ohjelma hyväksytään tai esitetään kahdentoista kuukauden kuluttua tästä päivästä."

Tarkistuksessa 24 tarkennetaan ympäristöselonteossa käsiteltäviä seikkoja. Komissio hyväksyy periaatteessa tarkistuksen, mutta pitää tarpeellisena sovittaa nämä seikat yhteen yhteisön muun lainsäädännön kanssa. Erityisen tärkeää on käyttää ilmaisua "kulttuuriperintö" ilmaisun "arkkitehtoninen ja arkeologinen perintö" asemesta, koska kyseinen käsite noudattelee direktiiviä 85/337/ETY ja on laajempi.

Tarkistuksessa 25 lisätään ympäristöselonteossa annettavien tietojen määrää. Ympäristöselonteon olisi sisällettävä tietoa sekä suunnitelman tai ohjelman ympäristövaikutuksista että näiden lieventämistoimien tehokkuuden seurantaa koskevista toimenpiteistä. Tästä syystä ja tarkistuksen sovittamiseksi yhteen tarkistusten 18 ja erityisesti 17 kanssa, tarvitaan liitteessä I olevan i kohdan muuttamista seuraavaan muotoon: "kuvaus suunnitelmien ja ohjelmien ympäristövaikutusten arvioimiseksi toteutettavista toimenpiteistä ja huomattavien haitallisten ympäristövaikutusten ehkäisemiseksi, vähentämiseksi ja poistamiseksi toteutettujen toimenpiteiden tehokkuuden arvioimiseksi toteutettavista toimenpiteistä;".

3.3. Tarkistukset, joita ei ole hyväksytty

Tarkistuksessa 7 poistetaan suunnitelmien ja ohjelmien tarkastelumahdollisuus suunnitelma- ja ohjelmatyyppien kautta tai yhdistämällä tämä tapauskohtaisiin tarkasteluihin. Tarkistus merkitsisi, että kaikille tarkasteltaville suunnitelmille tai ohjelmille olisi suoritettava tapauskohtainen tarkastelu myös silloin kun on lähes varmaa, että niillä todennäköisesti on huomattavia ympäristövaikutuksia. Tällaisissa tilanteissa tapauskohtainen tarkastelu olisi selvästi turhaa. Lisäksi tarkastelujärjestelmän on oltava joustava. Näistä syistä komissio ei hyväksy tätä tarkistusta.

Tarkistuksessa 9 ehdotetaan yleisön saataville perusteluja päätökselle vaatia tai olla vaatimatta ympäristövaikutusten arviointia tarkastelupäätöksen tekemisen jälkeen. Komissio ei hyväksy perustelujen vaatimista, jos strategista ympäristövaikutusten arviointia on edellytetty. Tällainen vaatimus aiheuttaisi turhaa hallinnollista työtä varsinkin, kun jo varsinaisessa ympäristövaikutusten arviointiprosessissa annetaan kansalaisille mahdollisuus tulla kuulluksi ja saada tietoa.

Tarkistuksessa 10 lisätään tämän direktiivin soveltamisalaan kaikki tulevat nykyisten rakenne- ja aluekehitysrahastoasetusten tai uusien yhteisön asetusten perusteella laadittavat suunnitelmat ja ohjelmat. Komissio ei hyväksy tätä tarkistusta, joka aiheuttaisi monenlaisia vaikeuksia. Ensinnäkään ei voida olettaa, että kaikilla nykyisten tai uusien yhteisön asetusten perusteella rahoitettavilla tulevilla suunnitelmilla tai ohjelmilla olisi merkittäviä ympäristövaikutuksia, joihin tämän direktiivin olisi keskityttävä. Toiseksi tarkistus koskisi rakennerahastoasetuksen osalta vasta vuoden 2006 jälkeen sovellettavia rakennerahastoja, koska nykyisen vuosia 2000-2006 koskevan rakennerahastokauden suunnitelmia ja ohjelmia koskevat päätökset on lähes kaikki jo tehty tai tehdään paljon ennen direktiivin lopullista antamista. Vielä ei voida tietää miltä rakennerahastot näyttävät vuoden 2006 jälkeen. Tästä syystä ehdotuksen vaikutukset olisivat tulevaa kuuden vuoden jaksoa ajatellen mitättömiä ja seuraavaa ohjelmakautta ajatellen selvästi ennenaikaisia. Lisäksi tarkistus tekisi rakennerahastojen osalta tämän direktiivin 11 artiklan 4 kohdassa tarkoitetun, tätä asiaa koskevan katsauksen täysin tarkoituksettomaksi. Tulevien rakennerahastojen rakenne ja rakennerahastojen ja tämän direktiivin välistä suhdetta koskeva komission selvitys eivät vielä ole tiedossa, joten niitä ei tulisi ennakoida.

Tarkistuksessa 11 muutetaan yhteisen kannan vaatimus tehdä arviointeja suunnitteluhierarkian eri tasoilla mahdollisuudeksi tehdä arviointeja vain yhdellä tasolla. Lisäksi siinä todetaan, että tämä ei vaikuta direktiivin tavoitteisiin, sisältöön ja voimassaoloon. Komissio ei hyväksy tätä tarkistusta, koska jäsenvaltioiden mahdollisuus määritellä yksi tietty taso, jolla arvioinnit tehtäisiin supistaisi direktiiviä huomattavasti ja olisi sen tavoitteiden vastainen. Lisäksi tarkistuksen viimeinen virke on ristiriidassa alkuosan kanssa ja aiheuttaisi juridista epäselvyyttä. Tarkistus saattaisi myös haitata direktiivin yhdenmukaista soveltamista jäsenvaltioissa.

Tarkistuksessa 14 korvataan julkista kuulemista koskeva yhteisen kannan ilmaisu "asianmukaisen ajan kuluessa" ilmaisulla "asianmukaisessa määräajassa, joka jäsenvaltioiden on määriteltävä". Komissio ei hyväksy tätä tarkistusta, koska se ei paranna direktiiviä. Jo nykyisellään 6 artiklan 5 kohdassa säädetään, että jäsenvaltiot määrittelevät tiedottamista ja kuulemisia koskevat yksityiskohtaiset järjestelyt.

Tarkistuksessa 16 ehdotetaan rajat ylittävien kuulemismenettelyjen laajentamista jäsenvaltioista myös yhteisön ulkopuolisiin valtioihin. Tämä direktiivi koskee jäsenvaltioiden välisiä suhteita. Jäsenvaltioiden ja yhteisön ulkopuolisten maiden suhteisiin sovelletaan kansainvälistä oikeutta. YK:n Euroopan talouskomission yleissopimukseen valtioiden rajat ylittävien ympäristövaikutusten arvioinnista liittyvässä seuraavassa kokouksessa sopimuspuolten on tarkoitus päättää neuvottelujen aloittamisesta näitä seikkoja käsittelevän pöytäkirjan hyväksymiseksi rajat ylittävien ympäristöarviointien alalla. Näistä syistä komissio ei hyväksy tätä tarkistusta.

Tarkistuksessa 19 säädetään, että yhteensovitetut tai yhteiset menettelyt ovat pakollisia, jos ympäristöarviointien suorittamisvelvoite aiheutuu samanaikaisesti sekä tästä direktiivistä että muusta yhteisön lainsäädännöstä. Komissio ei hyväksy tätä tarkistusta, koska jäsenvaltioilla pitäisi toissijaisuusperiaatteen mukaisesti olla mahdollisuus valita, miten ne täyttävät direktiivin vaatimukset omissa suunnittelujärjestelmissään.

Tarkistuksessa 22 ehdotetaan tämän direktiivin ja rakenne- ja aluekehitysrahastoasetusten välisiä yhteyksiä koskevan komission raportointivelvollisuuden laajentamista tämän direktiivin ja yhteisön muun lainsäädännön välisiin suhteisiin. Koska nämä kysymykset jo kuuluvat 11 artiklan 3 kohdassa tarkoitettuun raporttiin ja koska tällaisia keskinäisiä suhteita käsitellään jo yhteisen kannan 10 artiklassa, tarkistus aiheuttaisi turhaa päällekkäisyyttä. Näistä syistä komissio ei voi hyväksyä tarkistusta.

Tarkistuksessa 27 lisätään suunnitelmien ja ohjelmien määritelmään "Euroopan unionin rahoittamat suunnitelmat tai ohjelmat". Komissio ei hyväksy tätä tarkistusta, koska se, että suunnitelma tai ohjelma on Euroopan unionin rahoittama ei välttämättä tarkoita sillä todennäköisesti olevan merkittäviä ympäristövaikutuksia. Tämä lisäys on tarpeeton myös suunnitelmien ja ohjelmien määritelmän kannalta.

3.4. Muutettu ehdotus

Komissio muuttaa Euroopan yhteisön perustamissopimuksen 250 artiklan 2 kohdan mukaisesti ehdotustaan edellä osoitetulla tavalla.